Apstiprināts ar

Valsts izglītības satura centra

2019.gada 7. oktobra rīkojumu Nr.4.1-07/103

Latvijas valsts simtgadei veltītais pasākumu cikls izglītības iestādēs

“Pilsoniskās līdzdalības un labo darbu maratons”

## Pilsonisko un radošo norišu cikls „Pašiem sava brīvība”

## NOLIKUMS

MērķiS

Stiprināt bērnu un jauniešu piederību un lepnumu par Latvijas valsti un tās cilvēkiem, apzinoties saikni starp indivīda personisko brīvību, drosmi, rīcību, atbildību un sabiedrības un valsts norisēm pagātnē un tagadnē.

**Uzdevumi**

1. Padziļināt skolēnu zināšanas par cilvēku lomu Latvijas valsts tapšanā, neatkarības iegūšanā un nosargāšanā.
2. Pilnveidot skolēnu izpratni par brīvību kā iespēju un atbildību, t.sk., īstenot savus centienus un mērķus, apzinoties saikni starp individuālo un kopīgo labumu, uzņemoties atbildību par savu rīcību un respektējot citu tiesības un brīvību.
3. Sekmēt skolēnu prasmes izmantot inovatīvus radošus risinājumus, lai dalītos ar vienaudžiem un plašāku sabiedrību par gūto pieredzi, pētot vēstures liecības un mūsdienu procesus, atklātu piemērus par indivīda izvēli un drosmi būt brīvam, patstāvīgi domāt un atbildīgi rīkoties, sadarboties un rīkoties kopīgas idejas un mērķa vārdā.

**ORGANIZATORI**

Valsts izglītības satura centrs (VISC) sadarbībā ar vispārējās izglītības un profesionālās izglītības iestādēm.

Dalībnieki

 Latvijas vispārējās izglītības iestāžu 5.-11.klašu skolēni, profesionālās izglītības iestāžu audzēkņi un viņu pedagogi.

**Dalībnieka personas datu aizsardzības nosacījumi** (pielikums Nr.1)

Dalībnieki var tikt fotografēti vai filmēti, un fotogrāfijas un audiovizuālais materiāls var tikt publiskots ar mērķi popularizēt bērnu un jauniešu radošās un pilsoniskās līdzdalības aktivitātes, atspoguļot to norises sabiedrības interesēs un kultūrvēsturisko liecību saglabāšanā.

Dalībnieka pedagogs ir informēts par pilngadīga dalībnieka un nepilngadīga dalībnieka vecāka vai aizbildņa rakstisku piekrišanu par to, ka dalībnieks var tikt fiksēts audio, audiovizuālā un fotogrāfiju veidā un viņa personas dati var tikt apstrādāti.

****NORIŠU CIKLA IDEJA****

Latvijas valsts simtgades programmā 2020.gada vadmotīvs ir “Brīvība” - šī vārda visplašākajā nozīmē, domājot gan par brīvu cilvēku, gan brīvu sabiedrību un neatkarīgu valsti. Brīvība sniedz iespēju cilvēkam būt pašam, brīvi domāt, runāt un darboties, izdarīt izvēli saskaņā ar savu sirdsapziņu, pārliecību, vērtībām. Taču demokrātiskā sabiedrībā brīvība nav absolūta un nenozīmē visatļautību; tā iet roku rokā ar cieņu pret sevi un citiem, toleranci, solidaritāti, taisnīgumu un atbildību. Būt drosmīgam, paust savu viedokli un to pamatot, cīnīties par savu ideju, izkopt savu personību, nostāties pret netaisnību un aizstāvēt vājāko ne vienmēr ir viegli, to cilvēks mācās mūža garumā jau no mazotnes. Izdarīt savu izvēli var palīdzēt arī tuvāka iepazīšanās ar savas ģimenes, dzimtas un kopienas notikumiem un gaitām vēstures pagrieziena punktos, ar Latvijas brīvības cīnītāju un citu izcilu cilvēku drosmes, pašaizliedzīgas un nesavtīgas rīcības piemēriem.

Drosme un varonība, brīvība un izvēle nepieciešama gan laikā pirms 100 gadiem, gan tālākajos vēstures notikumos, kurus atzīmēsim šī mācību gada laikā. Rudenī godinām Bermontiādi, kam Latvijas vēsturē bija ne tikai militāra, bet arī simboliska nozīme. Tas bija viens no asiņainākajiem Latvijas Neatkarības kara (1918-1920) posmiem un vienlaikus jaunizveidotās Latvijas valsts iedzīvotāju varonības un mērķtiecības apliecinājums.

2020.gada 4.maijā svinēsim Latvijas Republikas Neatkarības atjaunošanas 30.gadadienu, atceroties, ka 1990.gada 4.maijā 134 Augstākās padomes deputāti pieņēma deklarāciju “Par Latvijas Republikas neatkarības atjaunošanu”. Tā bija šo cilvēku izvēle un drosme nobalsot par Latvijas valstiskuma atjaunošanu un brīvu Latviju.

1989.gada 23.augustā Baltijas ceļā 2 miljoni Baltijas valstu cilvēki sadevās rokās no brīvas gribas un nevardarbīgi pauda savu attieksmi pret notikumiem pirms 50 gadiem, kad trīs neatkarīgas valstis tika pakļautas okupācijai, par to vienojoties divām lielvarām. Šajā Brīvības ceļā blakus nostājās visu paaudžu cilvēki: bērni, pieaugušie, sirmgalvji. Tā bija viņu izvēle un brīvība.

Arī 1991. gada janvāra barikāžu dienu dalībnieki drosmīgi pauda savu gribu stāties pretī militāram spēkam un ar gara un vienotības spēku nosargāt savas valsts neatkarību.

Tie ir tikai daži piemēri, kā, vēstures un kultūras faktus izzinot un par tiem reflektējot, katrs skolēns var nonākt līdz būtiskām atziņām par brīvības, drosmes un atbildības izpausmi ne tikai pagātnē, bet arī mūsdienās. Daudz un dažādas iespējas paveras skolēniem domāt, runāt un radoši darboties, īpaši rosinot viņus pašus pieteikt norises, caur kurām atklāt savu redzējumu par sev svarīgiem jautājumiem. Ir iespējams turpināt iepriekšējos gados aizsāktos labos darbus, paužot aktīvu attieksmi un apliecinot savu brīvu gribu un vēlmi palīdzēt tiem, kam tas nepieciešams, kopt savstarpējās attiecības un vidi, darboties sabiedrības un valsts interesēs.

Norises var sagatavot klases/grupas, vairāku klašu, kā arī skolas ietvaros un prezentēt arī plašākai sabiedrībai.

**Norise**

1. 2019./2020.mācību gadā skolēnu domubiedru grupas vai klases iniciē un īsteno dažādas pilsoniskās līdzdalības aktivitātes par tēmu “Pašiem sava brīvība”, izmantojot radošas izpausmes formas (piemēram, diskusijas, lomu spēles “Kas ir tava brīvība?”, performances, klases/skolas dzīves dažādu izvēles situāciju analīzes radošas prezentācijas, grupu-komandu darba rezultātu izstādes kādas vēstures liecības un cilvēku likteņu izpētē, iepriekš veikto labo darbu izvērtējums un nākamie labie darbi, projekta *Latvijas skolas soma* ietvaros gūtās pieredzes apzināšana un izmantošana savu aktualitāšu prezentēšanā u.c.). Skolēni savu darbību, gūto pieredzi, atziņas un gala rezultātu (piemēram, izveidoto performanci vai izstādi, kas rādīta skolas vai kopienas līmenī), fiksē un dokumentē prezentācijā, video vai foto stāstā.
2. Līdz 2020.gada 29. maijam prezentācijas materiāls, foto stāsts, video vai saite, kur atrodams video ieraksts vai digitālās fotogrāfijas, un pieteikuma anketa (pielikums Nr.2) dalībai noslēguma pasākumam jāiesūta VISC uz e-pasta adresi: monika.dalecka@visc.gov.lv
3. VISC izveidota ekspertu komisija iepazīstas ar iesūtītajiem materiāliem un pieteikumiem un līdz 2020.gada 9.oktobrim informē par rezultātiem un aicina dalībniekus uz noslēguma pasākumu, informāciju publicējot VISC mājaslapā: [www.visc.gov.lv](http://www.visc.gov.lv).
4. Noslēguma pasākums plānots 2020.gada novembrī Rīgā. Tajā tiks prezentēti skolēnu radošā formā veidotie pieredzes stāsti un piedalīsies iedvesmojošas Latvijas personības.

**NOSACĪJUMI**

Norises dokumentētajā materiālā var būt ietvertas fotogrāfijas, zīmējumi vai citi audiovizuālie līdzekļi, kuri nepieciešami idejas, īstenošanas un rezultāta pārliecinošai atspoguļošanai, taču tiem jābūt vienotiem noformējumā un jāveido vienota kompozīcija.

Dokumentētais materiāls var būt kādā no šādiem formātiem:

* Video (video ierakstam jābūt horizontālā formātā, ir augšupielādējams tīmekļa vietnē failiem.lv vai wetransfer.com, ilgums līdz 5 min.);
* Prezentācija PDF formātā (līdz 8.lpp., 14 lieluma burtiem);
* Foto stāsts (līdz 10 attēliem, pie katra attēla īss komentārs par attēlā redzamo).

Sagatavojot materiālu, aicinām ņemt vērā šādus ieteikumus:

* norises aktualitāte un oriģinalitāte (inovatīvs piedāvājums un risinājums);
* satura atbilstība tēmai, moto;
* norises rezultāta oriģinalitāte un atbilstība saturam;
* iesniegtā materiāla kompozīcijas atbilstība pamatidejai;
* iesniegtā materiāla idejas skaidrība un estētiskais noformējums.

Pēc dokumentētāmateriāla saņemšanas līdz 2020.gada 29.maijam VISC izveidota ekspertu komisija iepazīstas ar tiem un izvirza dalībai noslēguma pasākumā, par to līdz 9.oktobrim informējot noslēguma pasākuma dalībniekus.

**FINANSĒJUMS**

## ­­­­ Pilsonisko un radošo norišu cikla “Pašiem sava brīvība” noslēguma pasākuma sagatavošana un norise tiek nodrošināta no valsts budžeta apakšprogrammā “Latvijas Valsts Simtgades programma” paredzētā finansējuma (MK 18.08.2016. sēdes protokola Nr.41 13.punkts).

Dalībnieku piedalīšanos noslēguma pasākumā, t.sk. ceļa izdevumus, finansē pašvaldība vai iestāde, kuru dalībnieki pārstāv.

**PROJEKTA VADĪTĀJA**

 VISC Interešu izglītības un audzināšanas darba nodaļas vecākā referente Monika Daļecka, tālr.67350813; e-pasts: monika.dalecka@visc.gov.lv

*Pielikums Nr.1*

**Dalībnieka personas datu aizsardzības nosacījumi**

Pielikumā lietoti termini:

1. Dalībnieks – fiziska persona, kura piedalās pilsonisko un radošo norišu ciklā ”Pašiem sava brīvība” un kuru tieši vai netieši var identificēt tā laikā. Pilngadīga fiziska persona ir devusi rakstisku piekrišanu par to, ka var tikt fiksēta audio, audiovizuālā un fotogrāfiju veidā un tikt apstrādāti viņas personas dati. Nepilngadīgai fiziskai personai līdz 18 gadu vecumam (ieskaitot) dod rakstisku piekrišanu vecāks vai bāriņtiesas ieceltais aizbildnis.
2. Pārzinis – Valsts izglītības satura centrs, kas nosaka personas datu apstrādes mērķus un apstrādes līdzekļus, kā arī atbild par personas datu apstrādi atbilstoši normatīvo aktu prasībām.
3. Personas dati – jebkura informācija, kas attiecas uz identificētu vai identificējamu fizisku personu.
4. Regula – Eiropas Parlamenta un Padomes Regula (ES) 2019/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvību apriti (pieejama šeit <https://eur-lex.europa.eu/legal-content/LV/TXT/?uri=CELEX%3A32016R0679>).
5. Norišu cikls –skolēnu pilsoniskas un radošas darbības, prezentācijas, video un foto stāsti.
6. Apstrāde – jebkura ar personas datiem vai personas datu kopumiem veikta darbība vai darbību kopums, ko veic ar vai bez automatizētiem līdzekļiem, piemēram, vākšana, reģistrācija, organizēšana, strukturēšana, glabāšana, pielāgošana vai pārveidošana, atgūšana, aplūkošana, izmantošana, izpaušana, nosūtot, izplatot vai citādi darot tos pieejamus, saskaņošanai vai kombinēšanai, ierobežošana, dzēšana vai iznīcināšana.
7. Apstrādātājs – fiziska vai juridiska persona, publiska iestāde, aģentūra vai cita struktūra, kura pārziņa vārdā un uzdevumā apstrādā personas datus.

**AUDIO, AUDIOVIZUĀLĀS UN FOTO FIKSĀCIJA**

1. Šīs sadaļas mērķis ir sniegt informāciju dalībniekam Regulas 13.pantā noteikto informāciju par norišu cikla fiksāciju audio, audiovizuālā un fotogrāfiju veidā.
2. Dalībnieks ir informēts, ka norišu cikla norise var tikt fiksēta audio, audiovizuālā un fotogrāfiju veidā (turpmāk – Fiksācija), pamatojoties uz VISC nolikumu ar nolūku popularizēt bērnu un jauniešu radošās aktivitātes un atspoguļot to norisi sabiedrības interesēs.
3. Norišu cikla audio, audiovizuālās fiksēšanas un fotografēšanas rezultātā iegūtais materiāls neierobežotu laiku tiks saglabāts un publiskots iepriekš norādītajam nolūkam.
4. VISC ir tiesīgs izmantot Fiksāciju jebkādā veidā kopumā vai pa daļām, atļaut vai aizliegt tās izmantošanu ar vai bez atlīdzības, saņemt atlīdzību par izmantošanu. Šī dotā piekrišana ir spēkā visās pasaules valstīs bez laika ierobežojuma. Dalībnieks ir informēts, ka VISC izmantos šīs tiesības brīvi pēc saviem ieskatiem, tajā skaitā ir tiesīgs nodot tās tālāk trešajām personām. Dalībniekam ir tiesības pieprasīt no VISC informāciju par trešajām personām.
5. Dalībnieks var iebilst pret šajā sadaļā noteiktajām darbībām un pieprasīt pārtraukt tās tikai gadījumā, ja konkrētajā Fiksācijā dalībnieks ir tieši identificējams un VISC ir tehniski iespējams dzēst konkrēto dalībnieku un/vai neizmantot konkrēto Fiksāciju.
6. Norišu ciklā esošie plašsaziņas līdzekļi darbojas saskaņā ar to profesionālo darbību regulējošajiem likumiem un atbild par personas datu apstrādi atbilstoši normatīvo aktu prasībām.

**NORIŠU CIKLA PERSONAS DATU APSTRĀDE, TO DROŠĪBA UN AIZSARDZĪBA**

1. Šīs sadaļas mērķis ir sniegt pilnīgu informāciju dalībniekam par tās personas datu apstrādes mērķiem, tiesisko pamatu un sniegt informāciju dalībniekam par personas datu apstrādes pārzini.
2. Dalībnieka personas dati tiek iegūti un apstrādāti, pamatojoties uz Ministru kabineta 2009.gada 30.jūnija noteikumiem Nr.682 „Valsts izglītības satura centra nolikums”. Saskaņā ar Regulas 6.panta pirmās daļas c) apakšpunktu personas datu apstrāde tiek veikta, lai nodrošinātu noteiktās prasības.
3. Dalībnieka datu apstrādes mērķi:

3.1. norišu cikla popularizēšana, atspoguļošana, sabiedrības informēšana par norišu cikla norisi,

3.2. dalībnieka personu datu glabāšana arhivēšanas nolūkiem sabiedrības interesēs un statistikas nolūkiem.

1. Dalībnieka dati tiek vākti un apstrādāti tikai tādā apjomā un termiņā, cik tas nepieciešams šajā pielikumā noteikto mērķu un Latvijas Republikas normatīvo aktu prasību izpildei. Dalībnieku dati, kas izriet no audio, audiovizuālajām un vizuālajām fiksācijām, ir pastāvīgi glabājami.
2. Dalībnieka tiesības:

5.1. pieprasīt VISC piekļuvi dalībnieka personas datiem;

5.2. pieprasīt VISC dalībnieka personas datu labošanu vai dzēšanu, vai apstrādes ierobežošanu attiecībā uz dalībnieku, vai tiesības iebilst pret apstrādi;

5.3. iesniegt sūdzību uzraudzības iestādei – Datu valsts inspekcijai.

1. Dalībnieka personas datu apstrādes ietvaros VISC nodrošina:

6.1. informācijas sniegšanu dalībniekam saskaņā ar Regulas 13.pantu;

6.2. tehnisko un organizatorisko pasākumu veikšanu dalībnieka personas datu drošības un aizsardzības nodrošināšanai;

6.3. iespēju dalībniekam labot, dzēst tā sniegtos personas datus, ierobežot un iebilst pret dalībnieka personas datu apstrādi tiktāl, cik tas nav pretrunā ar VISC pienākumiem un tiesībām, kas izriet no normatīvajiem aktiem un šo pielikumu.

1. VISC apņemas bez nepamatotas kavēšanās paziņot dalībniekam par personas datu aizsardzības pārkāpumu gadījumā, ja dalībnieka personas datu aizsardzības pārkāpums varētu radīt augstu risku dalībnieka tiesībām un brīvībām.
2. Dalībnieks var īstenot savas tiesības, tostarp tiesības uzdot VISC jautājumus, rakstiski sazinoties ar VISC: visc@visc.gov.lv vai rakstot uz Valsts izglītības satura centru, Strūgu ielā 4, Rīgā, LV – 1003.
3. Ņemot vērā tehnikas līmeni, īstenošanas izmaksas un apstrādes raksturu, apmēru, kontekstu un nolūkus, kā arī dažādas iespējamības un smaguma pakāpes riskus attiecībā uz dalībnieka tiesībām un brīvībām, VISC īsteno atbilstīgus tehniskus un organizatoriskus pasākumus, lai nodrošinātu tādu drošības līmeni, kas atbilst riskam.
4. Informācija par personas datu apstrādes pārzini:

Valsts izglītības satura centrs, reģistrācijas Nr. 90009115938,

Juridiskā adrese: Vaļņu iela 2, Rīga, LV-1050

E-pasta adrese: visc@visc.gov.lv

Datu aizsardzības speciālista kontaktinformācija: e-pasta adrese: visc@visc.gov.lv.

1. Norišu cikla organizēšanas un rīkošanas gaitā VISC var piesaistīt citus personas datu apstrādātājus, atbilstoši papildinot ar šo informāciju šo pielikumu.

*Pielikums Nr.2*

# Pieteikums dalībai

# Pilsonisko un radošo norišu ciklā “Pašiem sava brīvība”

1. Novads/pilsēta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Izglītības iestāde \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Kontaktpersona, tālrunis, e-pasts \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Klase vai skolēnu/ audzēkņu grupa\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Veiktā norise, -es \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Norises gala rezultāts \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Pieteiktais materiāls \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. Darba veikšanas laiks\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8. Neliels apraksts par norisi *(200 vārdi)*

9. Vietne (saite), kurā atrodama vizuālā informācija par norisi (prezentācija, foto stāsts, video).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datums\_\_\_\_\_\_\_\_\_\_

Pieteicējs\_\_\_\_\_\_\_\_\_\_\_\_\_\_ (vārds, uzvārds)